《和登楼晚望》
宋代·赵希逢

一带江流接太虚，危楼特地幻荒芜。
移来瀛丈三山胜，画出潇湘八景图。
何处归帆随倦鸟，满汀落日照晴凫。
须臾得月添佳致，万顷寒冰浸玉壶。

作者简介：赵希逢（生卒年不详）一作希蓬，宋宗室，太祖四子秦王德芳八世孙。理宗淳祐间，以从事郎为汀州司理。与华岳诗词酬唱往来，有《华赵二先生南征录》今不传。词见《诗渊》第二十五册。